ชี้ชะตา BANPU ลุ้นผลพิพากษาคดีดัง “หงสา” พรุ่งนี้!
ชี้ชะตา BANPU ลุ้นผลพิพากษาคดีดัง "หงสา" พรุ่งนี้!
6 มี.ค. 2561

ผู้สื่อข่าวรายงานว่า ในวันพรุ่งนี้ (6 มี.ค.61) ศาลฎีกานัดฟังคำพิพากษาในคดีแพ่งที่ นายศิวะ งานทวี กับพวกเป็นโจทก์ฟ้อง บริษัท บ้านปู จำกัด (มหาชน) หรือ BANPU และ บริษัท บ้านปู เพาเวอร์ จำกัด (มหาชน) หรือ BPP ซึ่งเป็นบริษัทลูกของ BANPU ในข้อหาหลอกลวงเข้าร่วมทำสัญญาร่วมทุนเพื่อประสงค์จะได้ข้อมูลสัมปทานเหมืองถ่านหิน
รวมทั้งรายงานการศึกษาความเป็นไปได้ของโครงการโรงไฟฟ้าถ่านหินลิกไนต์ที่เมืองหงสา สปป.และใช้สิทธิไม่สุจริตในการรายงานเท็จทำให้รัฐบาลลาวยกเลิกสัมปทานของนายศิวะกับพวกฯ เพื่อที่บริษัทจะได้เข้าทำสัญญากับรัฐบาลลาวเอง
ทั้งนี้ จากกรณีดังกล่าวศาลแพ่งมีคำสั่งพิพากษา BANPU มีความผิดฐานใช้ข้อมูลของโรงไฟฟ้าหงสา ทำให้ BANPU ต้องชดใช้ค่าเสียหายให้แก่โจทก์เป็นจำนวนเงิน 4,000 ล้านบาทพร้อมดอกเบี้ยอีกร้อยละ 7.5 ต่อปี รวมจำนวนค่าเสียหายทั้งสิ้น 31,740 ล้านบาท
โดยหลังจากนั้น BANPU ได้ยื่นอุทธรณ์และศาลมีคำพิพากษายกฟ้อง ทำให้คดีดังกล่าวกลับเข้าไปอยู่ในการพิจารณาของศาลอีกครั้ง หลังจากที่โจทก์ได้ยื่นอุทธรณ์คำพิพากษาต่อศาลฎีกา และล่าสุดศาลได้นัดฟังคำพิพากษาศาลฎีกาในวันที่ 6 มี.ค.61 เวลา 9.00 น.
ทั้งนี้ จึงเป็นที่น่าจับตาว่า ผลการตัดสินของศาลฎีกาในวันพรุ่งนี้ (6 มี.ค.61) จะออกมาเป็นอย่างไร และจะส่งผลอย่างไรต่อราคาหุ้น อย่างไรก็ดี ตามที่ “ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ พบว่านักวิเคราะห์ส่วนใหญ่ยังคงมีมุมมองเชิงบวก โดยมองว่าหากชนะคดีจะทำให้ความกังวลต่อหุ้น BANPU หายไป แต่หากแพ้คดีก็ไม่ได้รับผลกระทบอะไรมากนัก เนื่องจากจะส่งผลกระทบต่อมูลค่าทางบัญชีหุ้นสูงสุดเพียงแค่ 6.1 บาท/หุ้น
ด้านนักวิเคราะห์ บล.ยูโอบี เคย์เฮียน (ประเทศไทย) ระบุในบทวิเคราะห์ฯ ว่า ยังคงแนะนำหุ้น BANPU เนื่องจากราคาถูกกดดันจากการอ่านคำพิพากษาในวันที่ 6 มี.ค.เวลา 9.00 น. ขณะที่มีมุมมองว่า BANPU จะไม่ได้รับผลกระทบมากนักในกรณีที่แพ้คดี โดยผลกระทบแย่สุดจะกระทบราคาเหมาะสมราว 4 บาท ขณะที่ราคาหุ้นอาจปรับขึ้นอย่างรวดเร็วหากชนะคดี จาก Valuation ปัจจุบันที่ซื้อขายที่ PE เพียง 11 เท่า
ขณะที่ นักวิเคราะห์ บล.ดีบีเอส วิคเคอร์ส ระบุว่า การตัดสินของศาลฎีกาในคดีโรงไฟฟ้าหงสาพรุ่งนี้ (6 มี.ค.61) หาก BANPU ชนะคดีจะทำให้ความกังวลจากประเด็นดังกล่าวหายไป มูลค่าหุ้นมีโอกาสขยับขึ้นไปที่เป้าหมายตามพื้นฐานได้ (Consensus อยู่ที่ 25 บาท/หุ้น) แต่หากแพ้คดีแล้วต้องจ่ายค่าปรับ 3.1 หมื่นล้านบาท จะทำให้มูลค่าทางบัญชีหุ้น (BVS) หายไป 6.1 บาท/หุ้น (BVS ณ สิ้นปี 60 อยู่ที่ 16.53 บาท/หุ้น)